Frederikshavn White Hawks skifter en svensk træner ud med en anden. Det meddeler klubben i en pressemeddelelse. Det bliver Patric Wener, der skal stå i spidsen for den nordjyske klub de to kommende sæsoner. Det navn klinger formentligt velkendt i ørene på flere ishockeyfans. Svenskeren har nemlig været træner for Herlev Eagles de seneste fem år og skabte i sidste sæson lidt af en sensation, da han førte holdet til bronzemedaljer. Det var samtidig første gang i 39 år, at holdet kom videre fra kvartfinalerne. Nu ser White Hawks frem til at få træneren ind i folden. - I Patric får vi en meget engageret træner, der har det helt rette mindset i forhold til personlig udvikling af de unge spillere. Når vi kombinerer hans fokus på udvikling af unge spillere, et offensivt mindset og en fed personlighed, er jeg overbevist om, at vi får en træner, der kan være med til at understøtte klubbens værdier og ambitioner, siger klubbens sportschef Kasper Kristensen og fortsætter: - Patric Wener har samtidig vist i Herlev, at han er dygtig til at finde import-spillere. Det er uden tvivl et kæmpe plus, når vi i de kommende måneder skal ud og afsøge markedet af udenlandske spillere, der kan gå ind i White Hawks-truppen. - Der er rigtig meget talent Kvartfinalerne blev som bekendt endestationen for Frederikshavn White Hawks i Metal Ligaen i år. Den nye træner har dog ambitioner om mere. - Jeg ved, der er en god gruppe med både unge og ældre spillere i truppen, og jeg ser frem til at arbejde med dem, og gøre dem bedre sammen. Samtidig tiltaler det mig meget at bygge videre på det White Hawks er startet op på, så vi kan få klubben tilbage til toppen af dansk ishockey, siger Patrick Wener og tilføjer: - Der er rigtig meget talent i White Hawks, og der er et potentiale, som jeg ser meget frem til at arbejde med, og jeg ved, at spillerne er dedikerede til at arbejde hårdt hver eneste dag. Patric Wener har foruden årene i Herlev en lang trænerkarriere bag sig i både Sverige, Østrig og Frankrig. Han overtager tjansen i Frederikshavn fra Pelle Hånberg.

Referat:
Patric Wener bliver ny træner i Frederikshavn White Hawks.